钦定古今图书集成/明伦汇编/氏族典/第205卷 > 高德基
## 钦定古今图书集成/明伦汇编/氏族典/第205卷 > 高德基

按《金史高德基传》：“德基字元履，辽阳渤海人。皇统二
年登进士第，六年为尚书省令史。海陵为相，专愎自
用，德基每与之详辨。及篡位，欲都燕京，命德基摄燕
京行台省都事，改摄右司员外郎，除户部员外郎，改
中都路转运副使，迁户部郎中。正隆三年，诏左丞相
张浩、参知政事敬嗣晖营建南京宫室。明年，德基为”
营造提点，转同知开封尹。大定三年，以察廉治状不
善，下迁同知北京路都转运使事，迁刑部侍郎。七年，
改中都路都转运使。九年，转刑部尚书，为宋主生日
使。十一年，改户部尚书。随朝官俸粟折钱，增高市价
与之，多出官钱，几四十万贯，于是决杖八十，降兰州
刺史。大定十二年卒，年五十四。